รายได้รัฐแน่นปึ้กแม้ศก.ซบ
แค่7เดือนยอดถล่มทลาย1.1ล้านล้านเบิกงบกันสนั่นทุ่งจนขาดดุลเงินสด
23 พ.ค. 2556

แค่7เดือนยอดถล่มทลาย1.1ล้านล้านเบิกงบกันสนั่นทุ่งจนขาดดุลเงินสด
รัฐบาลยังอู้ฟู่ 7 เดือนแรกรายได้ 1.1 ล้านล้าน เพิ่มขึ้น 16.3% แม้ขาดดุลเงินสด 5.72 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2556 รัฐบาลมีรายได้นำส่งคลังทั้งสิ้น 1,103,284 ล้านบาท สูงกว่าช่วงเดียวกันปีที่แล้ว 154,295 ล้านบาท หรือ 16.3% ถือว่าอยู่ในระดับที่ดีมาก
ปัจจัยหลักมาจากภาษีสรรพสามิตรถยนต์และการจัดเก็บภาษีมูลค่าเพิ่มที่ยังสูงกว่าช่วงเดียวกันของปีก่อน สะท้อนถึงเศรษฐกิจภายในประเทศที่เติบโตอย่างต่อเนื่องและผลจากโครงการรถยนต์คันแรก
ขณะที่การเบิกจ่ายเงินงบประมาณของหน่วยงานต่างๆ มีจำนวนทั้งสิ้น 1,551,941 ล้านบาท สูงกว่าช่วงเดียวกันปีที่แล้ว 125,053 ล้านบาท หรือ 8.8% ทำให้ดุลเงินงบประมาณขาดดุล 448,657 ล้านบาท และเมื่อรวมกับดุลเงินนอกงบประมาณที่ขาดดุล 123,487 ล้านบาท จากการไถ่ถอนตั๋วเงินคลัง 102,135 ล้านบาท ส่งผลให้รัฐบาลขาดดุลเงินสดรวมทั้งสิ้น 572,145 ล้านบาท 
รัฐบาลจึงได้กู้เงินเพื่อชดเชยการขาดดุล 176,812 ล้านบาท ทำให้ดุลเงินสดหลังกู้ขาดดุลทั้งสิ้น 395,332 ล้านบาท ขณะที่เงินคงคลังมีจำนวนทั้งสิ้น 165,004 ล้านบาท 
นายสมชัย กล่าวว่า รัฐบาลได้เร่งรัดการเบิกจ่ายงบประมาณในช่วงที่ผ่านมา เพื่อการดำเนินมาตรการสนับสนุนการขยายตัวทางเศรษฐกิจต่างๆ ส่งผลให้เศรษฐกิจของประเทศขยายตัวได้อย่างต่อเนื่อง ทั้งนี้รัฐบาลคาดว่าการจัดเก็บรายได้และการเบิกจ่ายงบประมาณทั้งปีจะเป็นไปตามเป้าหมายที่กำหนด ซึ่งจะส่งผลดีต่อความมั่นคงทางการคลังด้วยเช่นกัน
สำหรับงวดเดือน เม.ย.ที่ผ่านมา รัฐบาลมีรายได้นำส่งคลังทั้งสิ้น 131,564 ล้านบาท ต่ำกว่าเดือนเดียวกันปีที่แล้ว 4,778 ล้านบาท 
รัฐบาลมีการเบิกจ่ายเงินงบประมาณทั้งสิ้น 180,364 ล้านบาท สูงกว่าเดือนเดียวกันปีที่แล้ว 22,794 ล้านบาท แยกเป็นรายจ่ายประจำ 156,669 ล้านบาท เพิ่มขึ้น 15.9% เมื่อเทียบกับเดือนเดียวกันปีที่แล้ว รายจ่ายลงทุน 13,599 ล้านบาท ลดลง 9.6% เมื่อเทียบกับเดือนเดียวกันปีที่แล้ว ส่วนการเบิกจ่ายเงินจากงบประมาณปีก่อนจำนวน 10,096 ล้านบาท สูงกว่าเดือนเดียวกันปีที่แล้ว 38.5%
นายสมชัย ชี้แจงว่า การเบิกจ่ายเงินงบประมาณที่สำคัญในเดือนนี้ ได้แก่ รายจ่ายเงินอุดหนุนของกรมส่งเสริมการปกครองท้องถิ่น 28,886 ล้านบาท รายจ่ายของกองทุนหลักประกันสุขภาพแห่งชาติ 21,730 ล้านบาท และรายจ่ายเงินอุดหนุนของกระทรวงศึกษาธิการ 10,884 ล้านบาท
“ผลจากรายได้นำส่งคลังและการเบิกจ่ายงบประมาณของรัฐบาล ส่งผลให้ดุลเงินงบประมาณในเดือน เม.ย. ขาดดุล 48,800 ล้านบาท เมื่อรวมกับดุลเงินนอกงบประมาณที่เกินดุล 6,597 ล้านบาท ทำให้รัฐบาลขาดดุลเงินสดจำนวน 42,203 ล้านบาท โดยได้กู้เงินเพื่อชดเชยการขาดดุล 13,054 ล้านบาท ส่งผลให้ดุลเงินสดขาดดุลเท่ากับ 29,149 ล้านบาท” นายสมชัย กล่าว